Գասպարյանի նպատակներն ավելի հեռուն էին գնում՝ զարկ տալ կանոնավոր նավագնացությանը, ինչի շնորհիվ ափամերձ շրջանները, կղզում տեղակայված գիտական կայանը եւ հյուրանոցները սերտ կապի մեջ կլինեին։ Այդ տարիներին Սեւանա լճի ափերին կառուցվեց նավարկության համար հարմարավետ ինժեներական մի քանի նավամատույց։ Գասպարյանի ջանքերով 1930-ականներին Սեւանա լճում նավարկել սկսեցին արագընթաց մոտորանավակներ, «Համբարձումյան», «Կոմսոմոլեց», «Կոմունիստ» եւ «Միկոյան» բեռնափոխադրող նավերը։ 1934 թվականին հայկական մեքենաշինական գործարանում կառուցվեց 1230 տոննա տարողությամբ շոգենավ։